Bloed in gastehuis toe nié Yolandi Botes s'n | Maroela Media
Die bloed wat in Mei in 'n gastehuis in Kemptonpark, Gauteng, gekry is, is nie dié van die vermoorde Yolandi Botes (35) nie.
Volgens Odette van Staden, spesialisondersoeker van die private speurder Mike Bolhuis, wat deur Botes se familie aangestel is om haar dood te ondersoek, is die bloed volgens die polisie se DNS-uitslag dié van 'n onbekende manlike persoon.
Volgens Van Staden is dié uitslag 'n deurbraak en kan die gastehuis nou by die ondersoek uitgeskakel word.
Maroela Media het vroeër berig Botes is op 26 April omstreeks 06:30 die laaste keer by die OR Tambo-lughawe gesien toe 'n Uber-bestuurder haar opgelaai het. Sy was glo op pad na Brakpan om vir haar kinders te gaan kuier.
Haar ontbinde liggaam is op 4 Mei digby die Vaal-vakansieoord by Villiers in die Vrystaat gevind.
Die polisie het 'n dag voor Botes se liggaam gevind is, bloed in een van die kamers by die Oceanic Lodge-gastehuis Kemptonweg, naby die lughawe, ontdek. Daar was ook bloed op die bed, op die vloer, asook in die wasbak en stort in die badkamer. 'n Mes was ook in die kamer gevind.
Volgens die Facebookblad Justice for Yolandi Botes het Botes se familie 'n beloning van R50 000 uitgeloof vir enigiemand met inligting wat tot die inhegtenisneming van die vermeende moordenaars kan lei.
Volgens die plasing op die blad is Botes se hangertjie en trouring steeds weg.
Van Staden sê daar is nog forensiese verslae waarop die polisie wag. Die saak sloer alreeds 'n paar maande lank.
Bolhuis sê baie van die dinge wat tans in die land aangaan, kan 'n ondersoek beïnvloed, soos die pandemie, onluste of polisiestasies wat weens Covid-19 gesluit is.
Maroela Media het navraag aan die polisie gerig, maar wag nog vir terugvoer.
Gariep nog dae lank sonder krag
Maroela is 10: Hier's vir jou tien geskenke, Maroela-leser!
Hierdie hele storie rondom die arme vrou se moord is 'n groot raaisel. Hoop werklik waar hulle maak 'n deurbraak binnekort en die familie kan vrae op antwoorde kry en berusting vind
Vertrou die skuldige sal spedig opgespoor en gestraf word. Geen straf sal ooit goed genoeg wees vir 'n moordenaar nie.
Hoe kan die gastehuis by die ondersoek uitgeskakel word ? Dit is dalk nie Yolandi se bloed nie, maar daar was bloed en 'n mes. Dan het daar mos iets duister gebeur.
Maar dan moet daar iemand anders ook seer gemaak in daai kammer
Laat ek weer probeer kommentaar lewer aangesien my vorige kommentaar nie geplaas is nie.Yolandie het dus nooit by haar bestemming uitgekom nie want sy is ontvoer en moontlik verkrag en toe vermoor op die plek waar hulle haar lyk gekry het of sy is iewers anders vermoor en haar liggaam is by Vaal agter gelaat.Die Uber bestuurder kan antwoorde verskaf.Die man wie se bloed in die kamer gevind is is of vermoor of hy lewe nog.As hy dood is waar is sy lyk.As hy dood is, is daar 'n verband tussen sy dood en Yolandie sin.